text: Ny planlov hjælper Hedensted og Billund
  13 april 2011 kl. 09.51
  Ny planlov sikrer stort jagt-center i Hedensted og et outlet i Billund.
  Et flertal bestående af regeringen, Dansk Folkeparti og Liberal Alliance står bag et ændringsforslag til planloven, der bliver fremsat i dag.
  Forslaget lemper begrænsningerne i at skabe handelscentre uden for byområder.
  Ændringen betyder,eksempelvis, at byer under 20.000 indbyggere, der har besøg af mindst 75.000 turister om året, godt må placere udvalgsvarebutikker uden for centrum. Det kan sikre Billund et outletcenter.
  
  Jagtcenter på vej i Hedensted
  En anden ændring gør det muligt at dispensere, således at Østjysk Våbenhandel kan få tilladelse til at bygge nyt domicil ud til motorvej E45 ved Hedensted, hvor virksomheden længe har ønsket at bygge et 9.000 kvadratmeter stort jagt-center.
  Det glæder det lokale folketingsmedlem Hans Kristian Skibby fra Dansk Folkeparti, der længe har arbejdet for at sikre det store jagt-centers fortsatte placering i Hedensted, hvor det nu er klemt inde i et boligområde.
  